Rassie se span teen Engeland kan moontlik só lykRassie Erasmus – Bokafrigter. (Foto: Twitter munsterrugby) Rassie Erasmus se toetsspan teen Engeland op 9 Junie kan feitlik voorspel word as hy, soos baie waarnemers meen, twee “spanne” vir die twee toetse gekies het. ŉ Kykie na die groep wat Woensdag na die VSA vlieg vir Saterdag se geldmaaktoets in Washington DC, en veral ook na die 17 spelers wat in Suid-Afrika agtergebly het, gee oënskynlik die toetsgeheim teen Engeland weg. (Ons sluit Bismarck du Plessis en Frans Steyn, wat die naweek nog in Frankryk speel, by die 17-tal in). Maar is die kies van die span teen Engeland werklik so eenvoudig? Benewens die 17 wat nie Washington toe is nie, moet minstens nóg ses van die VSA-groep ook gekies word om die 23-tal teen Engeland te vul. Die 26 spelers op pad na die VSA sal dus natuurlik nog in berekening gebring moet word. Só kan jy byvoorbeeld maar aanvaar Pieter-Steph du Toit, wat die span in die VSA aanvoer, sal ook teen Engeland uitdraf. Drie van die vier hakers in die groep van 43 gaan VSA toe. Bismarck du Plessis, wat Maandag ná ŉ naweek-oortreding deur ŉ tugkomitee vrygespreek is, sal as haker teen Engeland opdraf (en hopelik nie in dié toets die trekpas kry ná ŉ redelike onstuimige seisoen vir Montpellier nie). Beast Mtawarira en Trevor Nyakane lyk na die beginstutte en RG Snyman en Du Toit die waarskynlike slotte teen Engeland, met Franco Mostert stellig op die bank. Maar wat van Steven Kitshoff? En Wilco Louw? Met drie van die vier skrumskakels in die VSA-groep, dui dit daarop dat Faf de Klerk teen Engeland agter die oond sal diens doen. Handré Pollard het tuis gebly, met Elton Jantjies wat losskakel teen Wallis sal speel. Pollard sal dus die waarskynlike opdraf-losskakel teen Engeland wees met Du Preez moontlik op die bank. Die senters wat agtergebly het, is Damian de Allende, Lukhanyo Am en Frans Steyn, wat ook as heelagter teen Engeland oorweeg kan word. Jesse kriel en André Esterhuizen mag dalk ook ŉ plek teen Wallis kan oop speel. Aan hul buitekant is die Lions se Aphiwe Dyanti en S’Bu Nkosi van die Sharks die twee vleuels wat waarskynlik albei hul eerste proesel toetsrugby sal kry. Dalk word Willie le Roux ook op vleuel oorweeg, waar hy dikwels vir Wasps speel en goeie drieë druk. Die heelagter? Wie weet … Steyn, Willie le Roux, Curwin Bosch of Gelant. Daar is veral by die agterspelers ŉ hele paar spelers wat in meer as een, en in die geval van Frans Steyn in meer as twee, posisies op toetsvlak kan speel. Dit maak die keuse van die bankspelers besonder interessant. Dalk kies Erasmus daarom vyf voorspelers en net drie agterspelers op die bank. Spankies is altyd ŉ sekere manier om kritiek te ontlok en lekker vir gesprekke om die vuur in hierdie koue dae. Tog lyk dit of die kern van die Bokspan wat teen Engeland sal speel, iets soos die volgende sal lyk (met net sewe uit die 23 wat gekleurde spelers is. Hulle is almal in die opdrafspan) ‒ Opdrafspan Heelagter: Willie le Roux (of Frans Steyn) Vleuels: Aphiwe Dyanti, S’Bu Nkosi (of Willie le Roux) Senters: Damian de Allende, Lukhanyo Am (of Frans Steyn) Losskakel: Handré Pollard Skrumskakel: Faf de Klerk Agsteman: Duane Vermeulen Flanke: Siya Kolisi, Jean-Luc du Preez Slotte: Pieter-Steph du Toit, RG Snyman Stutte: Beast Mtawarira (of Steven Kitshoff), Trevor Nyakane (of Wilco Louw) Haker: Bismarck du Plessis Bank Akker van der Merwe, Steven Kitshoff, Wilco Louw, Franco Mostert, Dan du Preez/Kwagga Smith, Robert du Preez/Elton Jantjies/Frans Steyn, Warrick Gelant/Jesse Kriel, Ivan van Zyl of Cameron Wright. Die groep wat Woensdag na Wallis vertrek: Voorspelers Nizaam Carr, Dan du Preez, Pieter-Steph du Toit (kapt.), Thomas du Toit, Jason Jenkins, Steven Kitshoff, Wilco Louw, Frans Malherbe, Bongi Mbonambi, Oupa Mohojé, Ox Nché, Sikhumbuzo Notshe, Marvin Orie, Chiliboy Ralepelle, Kwagga Smith, Akker van der Merwe. Agterspelers Curwin Bosch, André Esterhuizen, Warrick Gelant, Travis Ismaiel, Elton Jantjies, Jesse Kriel, Makazole Mapimpi, Embrose Papier, Ivan van Zyl, Cameron Wright.